ଗ୍ରାମାଞ୍ଚଳରେ ପାନୀୟଜଳ ସମସ୍ୟା
ଝୁମ୍ପୁରା, ୨୪।୯ (ଡି.ଏନ.ଏ.)-କେନ୍ଦୁଝର ଜିଲା ଝୁମ୍ପୁରା ବ୍ଲକ ହେଉଛି ଏକ ଆଦିବାସୀ ଅଧ୍ୟୁଷିତ ଅଞ୍ଚଳ। ଏହି ଅଞ୍ଚଳରେ ବିଭିନ୍ନ ପ୍ରକାର ସମସ୍ୟା ଲାଗିରହିଥିବାବେଳେ ପାନୀୟଜଳ ସମସ୍ୟା ଏଠାରେ ଉତ୍କଟ ରୂପ ଧାରଣ କରିଛି। ଲୋକେ ପାନୀୟଜଳ ପାଇଁ ନାଳ, ପୋଖରୀ ସହ ଦୂଷିତ ଚୂଆପାଣିକୁ ଭରସା କରି ଚାଲିଛନ୍ତି। ନଳକୂପ ଥିଲେ ମଧ୍ୟ ଖରାପ ହୋଇପଡ଼ିରହିଛି। ଏହାର ମରାମତି କରାଯାଉନାହିଁ। ପାଇପ ଯୋଗେ ପାନୀୟ ଜଳ ପ୍ରକଳ୍ପ ଗୁଡିକ ଚାଲିଥିଲେ ହେଁ, ମରାମତି ଅଭାବରୁ ଦିନ ଦିନ ଧରି ବନ୍ଦ ପଡିବା, ସୋଲାର ସିଷ୍ଟମ ନଳକୂପ ଖରାପ ହେଲେ ସଜଡା ଯାଉନାହିଁ।  
ଝୁମ୍ପୁରା ବ୍ଲକର ୨୨ଟି ପଞ୍ଚାୟତରେ ସମୁଦାୟ ୧୫୪ଟି ଗ୍ରାମ ରହିଥିବାବେଳେ, ସେଥିମଧ୍ୟରୁ ୧୫୦ଟି ଗ୍ରାମ ହେଉଛି ରାଜସ୍ବ ଗ୍ରାମ। ଅନ୍ୟ ୪ଟି ଗ୍ରାମ ଜନ ଶୂନ୍ୟ। ମିଳିଥିବା ସୂଚନା ଅନୁଯାୟୀ ଏହି ୧୫୦ ଗ୍ରାମର ଲୋକସଂଖ୍ୟା ପ୍ରାୟ ୧ଲକ୍ଷ ୧୪ହଜାର। ସମୁଦାୟ ବ୍ଲକରେ ୧୫୮୫ ନଳକୂପ ଥିଲେ ମଧ୍ୟ ସେଥିମଧ୍ୟରୁ ପ୍ରାୟ ନଳକୂପ ସମ୍ପୂର୍ଣ୍ଣ ଅଚଳ ହୋଇଥିବାବେଳେ କେତେକ ପୋତି ହୋଇ ପଡିଲାଣି। କିନ୍ତୁ ଏହି ସୂଚନା ପାନୀୟ ଜଳ ବିଭାଗ ପାଖରେ ନାହିଁ। ପାଇପ ଯୋଗେ ପାନୀୟ ଜଳ ଯୋଗାଇବା ପାଇଁ ସୂଚନା ଅନୁସାରେ ୩୧ଟି ପ୍ରକଳ୍ପ କାର୍ଯ୍ୟକ୍ଷମ ଅଛି। ଯାହା ଦ୍ୱାରା କି ୫୦ହଜାର ବାସିନ୍ଦା ପାନୀୟ ଜଳ ପାଇ ପାରିବେ ବୋଲି ଲକ୍ଷ୍ୟ ରଖାଯାଇଛି। ହେଲେ ଖେଣ୍ଡରା, ନହବେଡା, ଅଶୁକି ଆଦି ଗ୍ରାମରେ ଥିବା ପାନୀୟଜଳ ପ୍ରକଳ୍ପ ଗୁଡିକ ବହୁ ସମୟରେ ଅଚଳ ହୋଇ ପଡୁଥିବା ଅଭିଯୋଗ ରହିଛି। ସେହିପରି ଜଙ୍ଗଲାଞ୍ଚଳରେ ଅବସ୍ଥିତ ବସନ୍ତପୁର, ନୟାଗଡ, ମଲଦା, କୁଟୁଗାଁ ପଞ୍ଚାୟତ ଗୁଡିକରେ ରହିଥିବା ଗ୍ରାମ ଗୁଡିକରେ ୧୫୨ଟି ସୋଲାର ସିଷ୍ଟମ ନଳକୂପ କରାଯିବାର ଯୋଜନା କରାଯାଇ ଏକ କମ୍ପାନୀକୁ ଟେଣ୍ଡର ଦିଆଯାଇଥିଲା। ଜିଲା ଖଣିଜ ପାଣ୍ଠିରୁ ପ୍ରତ୍ୟେକ ସୋଲାର ସିଷ୍ଟମ ନଳକୂପ ପାଇଁ ୧୦ଲକ୍ଷରୁ ଊର୍ଦ୍ଧ୍ୱ ଟଙ୍କା ବ୍ୟୟ ବରାଦ ରହିଛି। ଏହା ମଧ୍ୟରେ ୨ବର୍ଷ ବିତିଲାଣି ବର୍ତ୍ତମାନ ୭୬ଟି ସୋଲାର ସିଷ୍ଟମ ନଳକୂପ କାର୍ଯ୍ୟକ୍ଷମ ହୋଇ ପାରିଛି। ମଲଦା ପଞ୍ଚାୟତରେ ଗୋଟିଏ ହେଲେ ସୋଲାର ନଳକୂପ କାର୍ଯ୍ୟକ୍ଷମ ହୋଇ ନ ଥିବାର ସୂଚନା ମିଳିଛି। ବସନ୍ତପୁର ପଞ୍ଚାୟତରେ ଓଭରହେଡ ଟାଙ୍କି ଫାଟି ଯାଇ ପାଣି ବୋହି ଯାଉଛି। ସେହିପରି କୁଟୁଗାଁ ଏବଂ ନୟାଗଡ ପଞ୍ଚାୟତରେ କେତେକ ସୋଲାର ସିଷ୍ଟମରୁ ପାଣି ବାହାରୁ ନାହିଁ ବୋଲି ଅଞ୍ଚଳବାସୀ ଅଭିଯୋଗ କରିଛନ୍ତି। ପାନୀୟ ଜଳ ସମସ୍ୟା ଅଭିଯୋଗ ଉପରେ ବିଭାଗୀୟ ଯନ୍ତ୍ରୀ ମୋହନ ସିଂ ଏବଂ ଶୁଭସ୍ମିତା ଖମାରୀଙ୍କୁ ପଚାରିବାରୁ ପାଇପ ଯୋଗେ ପାନୀୟ ଜଳ ପ୍ରକଳ୍ପ ଏବଂ ସୋଲାର ସିଷ୍ଟମ ନଳକୂପ ପାଇଁ ଟେଣ୍ଡର ନେଇଥିବା ଠିକାଦାର ମାନେ ଧାର୍ଯ୍ୟ ସମୟରେ ପ୍ରକଳ୍ପ କାମ ସାରିପାରୁ ନାହାନ୍ତି। ନିର୍ଦ୍ଦିଷ୍ଟ ସମୟ ସୀମା ପର୍ଯ୍ୟନ୍ତ ମରାମତି ଦାୟିତ୍ୱ ସେମାନଙ୍କର ରହିଥିଲେ ମଧ୍ୟ କାମ କରୁ ନାହାନ୍ତି। ଏ ନେଇ ବାରମ୍ବାର ରିପୋର୍ଟ କରାଯାଉଛି ଏହା ବ୍ୟତୀତ ଆମେ କଣ କରି ପାରିବୁ ବୋଲି ସେମାନେ ତାଙ୍କ ପ୍ରତିକ୍ରିୟାରେ କହିଛନ୍ତି।